Har testet ferdig - tror stemmesystemet i Oslo fungerer
Det opplyser kommunikasjonssjef for Valg i Oslo, Ingvild Åsgård, til VG i 18.30-tiden. - Vi har nå avsluttet testing og gjennomgang av test-resultatene og - så langt Oslo Kommune kan sjekke - ser det ut til å fungere, sier Åsgård. Hun sier at de imidlertid ikke kan være hundre prosent sikre på at alt fungerer før etter opptellingen på valgdagen i morgen. - Om det fungerer slik det skal vet vi ikke før etter opptellingen i morgen kveld, sier hun. Hun sier at Oslo Kommune ble lovet av Kommunal- og regionaldepartementet et ferdig testet system 1. august, men at det ikke har blitt gjort gjort. - Siden 1. august har det vært feilrettinger og det har blitt levert nye versjoner av systemet. Vi hadde selvfølgelig ønsket oss at dette hadde vært ferdig testet og levert for en stund tilbake, sier Åsgård.Kommunal- og regionaldepartementet har nå rettet opp feilene Oslo Kommune har rapportert inn. Feilen som ble oppdaget lørdag kom som følge av en annen feil som ble levert inn forrige uke. - Da den var rettet opp hadde det tilsynelatende oppstått en ny feil. Det var den vi oppdaget i går. - Hva var feilen som ble oppdaget lørdag? - Skannerresultatet av forhåndsstemmer ble ikke overført til EVA. - Det er departementet som eier og har utviklet EVA, og de har rettet på det natt til i dag. - Hvor sikker er du nå på at systemet fungerer slik det skal? - Det tør jeg ikke si noe om. Jeg tror vi skal være veldig forsiktig med å gå ut med slike anslag. Det vi fokuserer på nå er å få levert et korrekt valgresultat, sier Åsgård.Oslo kommune har flere ganger den siste uken funnet feil i det nye stemmesystemet, som altså kalles EVA. Så sent som lørdag ble en ny feil oppdaget, og det fikk Oslo-ordfører Fabian Stang (H) til å slå alarm lørdag kveld. - Navarsete lovet meg nærmest personlig at hun skulle ordne opp i dette i sommer, men nå er det full krise i stemmesystemet. De klarer ikke å telle forhåndsstemmer. Jeg fikk opplyst dette nå i kveld, sa Fabian Stang til VG lørdag kveld. Navarseta slo fast etter gårsdagens partilederdebatt at systemet ikke inneholder alvorlige feil, og at Stang overdrev alvorligheten av problemet. - Vårt embetsverk og våre fagfolk som jobber med dette sier at det ikke var en stor feil. Fabian Stang har dramatisert det. Det får bli opp til ham.Søndag klokken 13.00 åpnet stemmelokalene i hovedstaden, uten at stemmesystemet var testet ferdig. Nå skal imidlertid systemet fungere. Departementet har tidligere forklart overfor VG at problemet er at Oslo er i en særstilling blant landet kommuner. For det første er det den desidert største kommunen, samtidig som Oslo er både kommune og fylke. Det har gjort at systemet har blitt spesialtilpasset til å fungere i hovedstaden. Oslo kommune gjennomførte på eget initiativ en test med skannerleverandøren i månedsskiftet mai/juni. I den testen ble det oppdaget at når systemet hadde registrert 100.000 stemmer, så oppsto det en treghet. Da 200.000 stemmesedler var registrert, så stoppet det helt opp. Oslo kommune har i år mottatt 154.000 forhåndsstemmer. Da denne feilen ble rettet opp, oppsto nye. Feilen i går handlet om filoverføringer innad i systemet.
Etter å ha jobbet intenst det siste døgnet med å fikse det nye stemmesystemet EVA i Oslo, ser det meste ut til å fungere igjen.